武康防風王廟前入西鄉山中曠遊歸看邑志偶成
作者：董嗣杲
朝代：宋

paragraphs: 苕溪直西山嶙峋，莫干矗空參北辰。
荒村去縣未甚逺，日落將盡埋紅輪。
羈人憩此醉徒御，僻壤曾際神禹巡。
敝祠古木質擁腫，色泥癡塑防風身。
遥遥石徑險如棧，芒屨掣足移換頻。
狂貪遊歴不顧倦，肯因巇嶮嗟迷津。
錦卷要演江海思，拍塞景物描天真。
偶繙邑志寧訛舛，下筆希古今無人。